杨万里
题薰陾中兴庆寿颂
炎晖十华生太皇，即宋光武赵少康。
皇穹柱折地无轴，再辟三极纪八荒。
与天同仁自同寿，八十万岁登九九。
淳熙天子驾苍龙，春王三朝领群后。
是时雪花晓尚飘，日华飞来雪即销。
玉卮灩海泛椒柏，宝册错锦凋琼瑶。
虞典汉仪照亿世，可无鸿笔描天地。
下惟窥园几代孙，浓墨大书三万字。
点窜封禅典引辞，涂改皇武贞符诗。
珠玑金玉槌作屑，铸出夏鼎仍商彝。
歧阳石鼓鱼贯柳，浯溪石崖非好手。
谁将臣陾中兴庆寿篇，刻之玉版藏名山，
何千万年，千万年！